: বাংলাদেশের উদীয়মান চামড়া শিল্পখাতে বাংলাদেশি বংশোদ্ভুত ব্রিটিশ ব্যবসায়ি ও শিল্প উদ্যোক্তাদের বিনিয়োগের পরামর্শ দিয়েছেন শিল্পমন্ত্রী নূরুল মজিদ মাহমুদ হুমায়ূন।
তিনি বলেন, চামড়া শিল্পের কাঁচামালে বাংলাদেশ যথেষ্ট সমৃদ্ধ। এখাতে শিল্প স্থাপন করলে কাঁচামাল আমদানির কোনো প্রয়োজন হবে না। তিনি উচ্চ প্রযুক্তির ট্যানারি এবং পাদুকা উৎপাদন শিল্পে বিনিয়োগে এগিয়ে আসতে ব্রিটিশ বাঙালি উদ্যোক্তাদের দৃষ্টি আকর্ষণ করেন। বাংলাদেশ সফররত ব্রিটিশ উদ্যোক্তা প্রতিনিধিদলের সাথে বৈঠককালে শিল্পমন্ত্রী এ পরামর্শ দেন। শিল্প মন্ত্রণালয়ে গতকাল রবিবার এ বৈঠক অনুষ্ঠিত হয়।
শিল্প মন্ত্রণালয়ের অতিরিক্ত সচিব বেগম পরাগের সঞ্চালনায় বৈঠকে বাংলাদেশের শিল্পখাতে বিনিয়োগ সম্ভাবনা তুলে ধরেন মন্ত্রণালয়ের সিনিয়র সহকারী সচিব মো. সলিম উল্লাহ। এ সময় বিডার পরিচালক গাজী এ কে এম ফজলুল হক, ইউকে বাংলাদেশ ক্যাটালিস্টস্ অব কমার্স অ্যান্ড ইন্ডাস্ট্রিজ এর সভাপতি বজলুর রশিদ, পরিচালক ফারজানা নীলা, ওলি খান, আবদুল কিউ খালেক (জামাল), এমএ চৌধুরী, বুলবুল ইসলাম, করিম মিয়া, এমকে জামানসহ প্রতিনিধিদলের অন্য সদস্যরা উপস্থিত ছিলেন।
বৈঠকে শিল্পমন্ত্রী বাংলাদেশের সাথে ব্রিটিশ বাঙালিদের নাড়ির সম্পর্ক উল্লেখ করে বলেন, বাংলাদেশের শিল্পখাতে বিনিয়োগের মাধ্যমে ব্রিটিশ বাঙালিরা উভয় দেশের উন্নয়নে ভূমিকা রাখতে পারে। বাংলাদেশে চামড়া, আইটি, পর্যটন, কৃষি প্রক্রিয়াজাতকরণ, রন্ধন শিল্পসহ উদীয়মান শিল্পখাতগুলোতে বিনিয়োগের বিশাল সুযোগ রয়েছে। তিনি প্রতিনিধিদলের সদস্যদেরকে নিজ নিজ জেলায় শিল্পখাতে বিনিয়োগের মাধ্যমে কর্মসংস্থান সৃষ্টিতে অবদান রাখার আহবান জানান।
এদেশে ব্রিটিশ বাঙালিদের বিনিয়োগের ক্ষেত্রে জমি বরাদ্দ, অর্থায়নসহ যে কোনো বিষয় অগ্রাধিকারভিত্তিতে বিবেচনা করা হবে বলে তিনি প্রতিনিধিদলকে আশ্বস্ত করেন।